
GUSTAV KRKLEC opisao je u ovoj slikovnici svoje doživljaje 
iz djetinjstva koje je proveo u selu Maruševcu, u Hrvatskom za- 
gorju. U tom selu svršio je sva četiri razreda pučke škole, davno, 
početkom našeg stoljeća. Tu su školu pohađala djeca iz Maruševca 
i sedam okolnih sela, a u njoj je bilo samo dvoje učitelja, Stanka 
Bartolac i Ferdo Ladika koji je bio i ravnatelj škole. Učitelj je imao 
sina nešto starijega od Gustava Krkleca; taj je sin bio vrlo darovit 
i vješt pa je tako jednom sastavio i drveni bicikl. A šta se s tim 
drvenim biciklom zbilo, opisano je u pjesmi po kojoj je ova knjiga 
dobila i ime. Treba znati da je bicikl tada bio u selu veća rijetkost 
negoli danas automobil. Ali nije u knjizi opisan samo ovaj doživljaj, 
nego i mnogi drugi koje je pjesnik sačuvao za cijeli život pa im se 
vratio gotovo nakon pola stoljeća i prikazao ih u ovoj zbirci. Svi 
su ovi doživljaji istinski pa ih je zato bilo moguće i u slici vjerno 
prikazati. Stoga su se jednoga dana pjesnik i njegov prijatelj, slikar 
Vilko Gliha Selan, uputili u Maruševec, tragom davnih uspomena. 
| doista su našli tamo gotovo netaknute slike djetinjstva: staru 
školu, vatrogasni dom, dvorac kraj jezera i slamom pokrivene ku- 
ćice pjesnikovih vršnjaka. U jednoga od njih, seoskog krojača Roke 
Jurgeca, naišli su na srdačno gostoprimstvo i u zajedničkom raz- 
govoru obnovili sjećanja na svoje »davne dane«. Tako je ova knjiga 


vjerno svjedočanstvo jednoga minulog doba koje je sačuvano u ovim 
stihovima i slikama. 


Ali ove pjesme nisu i jedine pjesme za djecu iz pera Gustava 
Krkleca. Još pred gotovo petnaest godina on je sa svojim drugovima 
pokrenuo dječji časopis »Radost« u kome je i danas jedan od ured- 
nika. U tom listu objavio je i niz priloga za djecu, u stihu i u prozi, 
a pored ostalog i rukovet »Telegrafskih basni« koje su se kasnije 
pojavile u posebnoj knjizi pa bile prevedene i na neke strane jezike. 


Gustav Krklec napisao je i desetak knjiga pjesama za odrasle, 
kao i nekoliko knjiga proze. No, o tim njegovim djelima mladi će 
čitaoci doznati više kad poodrastu i osjete potrebu za čitanjem 
takve vrste književnosti. Zasada, oni će vjerojatno u »Drvenom bi- 
ciklu« pronaći i svoj svijet, jer je taj svijet djetinjstva, ma kako 
različit bio, ipak u ponečem srodan, a ponajviše u načinu doživ- 
ljavanja. 


Gustav Krklec rođen je 23. lipnja 1899. u Udbinji, kraj Kar- 
lovca, ali je već u kolijevci donijet u Maruševec gdje je proživio 
cijelo svoje djetinjstvo i mladost, do kraja prvoga svjetskog rata. 
Danas živi i djeluje u Zagrebu kao književnik i kulturni radnik. 


Dragutin Tadijanović 


PRIČA IZ DAVNINE 


Ja nisam poznavao okrutnu Damu Pik 
ni njenog gizdavog Kneza. 

Moj otac je imao mali lovački gig 

i konja Antoneza. 


Moj otac je bio pravi lovački as 
u one davne dane, 

a Flok se zvao njegov iskusni pas 
i stručnjak za fazane. 


Pa ipak nikad nisam volio lov 

u djetinje dane one, 

ni tamnog roga rani, jutarnji zov, 
ni puške, ni patrone. 


Više sam volio travom trčati bos 
G6d osvita prva do mraka, 

kada bi naočale stavila na svoj nos 
moja dobroćudna baka. D 


Tada bih sjeo u neki mračni kut 

i slušao priče njene, 

dok je nad selom plovio mjesec žut 
i hukale sove iz sjene. 


I drag mi osta očev i bakin lik, 
uz Floka i Antoneza. 


Ja nisam poznavao okrutnu Damu Pik 


ni njenog gizdavog Kneza. 


on 


=a'hu. <“ a X " s “g 78 I +. _ 
Ala ve Dg kri) \ 


s 
HIER! ov 5 . z ? BE su ko M 
KI i pie S 2 ma: 5 \, j zida, ' W 
i £ b->OA EI =>; Ve \ 
ši Pt 2 sea Kea“ MazN2 
ia: Ra Pa. io 


MEDVJED NA LANCU 


Jednoć sam sa svojim djedom 
sreo Cigu sa medvjedom. 


Ide Cigo našim klancem, 
za njim medo, vezan lancem. 


Pokloni se Cigo djedu, 
šapnu tiho svom medvjedu: 


Igraj medo, zloćo stara, 
hopa-cupa, bit će para! 


Uspravi se medo jadan, 
tromo pleše medvjed gladan. 


Primi Cigo groš od djeda 
i povede svog medvjeda. 


Zapi Cigo grošić djedov, 
grošić djedov — il' medvjedov? 


Šteta groša! — rekoh djedu, 
bolje kruške daj medvjedu ! 


Ali Cigo nesta klancem, 
nesta medo, vezan lancem. 


A ja gutam kruške djeda, 


s tugom misleć na — medvjeda ... 

TEREZA IZ BREZJA 


U selu Brezju, sred bijelih breza, 
živjela nekoć stara Tereza. 

Krezuba, sitna, bez ikog svoga, 

s kvrgavim štapom od divljeg gloga. 


Plašile njome bake nas naše, 
kako nad selom na metli jaše, 
kako sred noći u modroj pari 
napitke kuha i otrove vari. 


Sudeć po svemu, ta žena stroga 
vještica bješe, il' baba-roga. 


Al' ja je jednom sretoh, a ona 

dadne mi krušku i dva bombona, 
i još mi čelo, pod breze granom, 
dotaknu nježno drhtavim dlanom. 


Pa krenu dalje, bez ikog svoga, 

s kvrgavim štapom od divljeg gloga. 
Starica bijedna, sitna Tereza 

iz sela Brezja, sred bijelih breza. 


Sudeć po svemu, ta žena mila 
nije ni roga, ni vještica bila. 


Mrtva je davno stara Tereza. 
Pusto je Brezje, nestade breza. 
Tek tu i tamo bake još naše 
uzalud djecu rogama plaše. 


TUGA ZA JABLANOM 


Ne pitajte gdje ni kada? 
Ne tražite sad račune. 
Pamćenje je moje loše. 
Računalo još se tada 

na forinte i na krune, 
na krajcare i na groše. 


Al' sjećam se jedne stvari: 
Još sam bio dječak mali 

i ljeto je bilo vruće, 

a Cigani, koritari, 
sjekirama rušit stali 

stari jablan ispred kuće. 


Sve još slušam kako trubi 
U trumpetu što se blista 

jedan Cigo iz sveg glasa. 
Crni brci, bijeli zubi, 

i toke od srebra čista, 

i noževi iza pasa. 


A sjekire ječe, grme, 

tutnje poput ljuta groma 

i paraju dječje uši, 

dok se nasred ceste strme, 
baš kraj našeg dragog doma 
stari jablan mrtav sruši. 


Svi Cigani vriskat stali, 
Cigančići cičat goli, 

A Ciganke jarost uze. 
Samo jedan dječak mali 
za jablanom mrtvim proli 
prve krupne, vrele suze. 

PRIČA O ČVORKU 


Ladika Ferdo moj se učitelj zvao, 

a imao je mrku, od čađi garavu bradu. 

U njegovoj bašti ja sam ribizle krao, 

kao što čvorci trešnje u tuđem voćnjaku kradu. 


Ribizla bobe u njegovoj bašti su sjale 

kao zrnca koralja usred zelenila gusta, 

i slatke, sočne su bile te rujne bobice male... 
Tako mi njegove brade, tako mi mojih usta! 


Samo onaj, tko ima mrvicu djetinje mašte 

znat će kolika bješe nevolja za me i muka, 
kad se ko mačak šunjah oko čarobne bašte, 
u kojoj je učitelj dugo pljevio gredice luka. 


A kad bi se, nakon rada, pognut vraćao kući, 
puštajuć kolute dima iz lule od porculana, 
meni je srce htjelo od nestrpljenja pući, 

što tako polako ide do svoga bliskoga stana. 


I čim osluhnuh kako zatvara vrata sobe 
i kako dva put škrinu veliki ključ u bravi, 
već u rukama držah ribizla drhtave bobe, 
gazeći bez obzira po povrću i po travi. 


Al' jednog dana, jao, eto čađave brade. 
Iznenadi na djelu učitelj drskoga čvorka. 
Uhvati Ladika Ferdo dječaka, kako krade. 

O slatka ribizla bobo, alaj si postala gorka. 

Bio je seoska luda, 

a zvali su ga — Pač. 
I pošao ti ma kuda, 
njega bi sretao svuda 
ko stričak, kao drač. 


Na vašaru, na cesti, 
U svaki tren i čas, 

Pača si mogao sresti 
gdje širi lude vijesti 
i psuje na sav glas. 


Ko strašilo za ptice, 
zakrpljen, odrpan, mrk, 
svima se klanjao nice, 
cerio svima u lice 

i palcem gladio brk. 


Za njim su trčala djeca, 
vičući: Lud si, lud!, 

a on bi poput zeca, 
kome koljeno kleca 
pobjegao ma kud. 


Al jednog tmurnog dana 
čuo se selom plač. 

Na klupi ispred stana 
već od jutra je rana 
gorko plakao Pač.. 


Mati mu bolesna bila 
(saznasmo drugi dan). 
Al' brzo je ozdravila 
starica čvrsta i čila 

s očima kao lan. 


Bio je seoska luda. 

Al' plač je, braćo, plač! 

I pošao ti ma kuda 

opet si sreto ga svuda 

uz pozdrav: »Zdravo, Pač!« 


DRVENI BICIKL 


U spomen Ferdu Ladiki mlađem iz Maruševca 


U Maruševcu selu, tamo kraj Varaždina, 

naš je učitelj imao smjelog, darovitog sina. 
Bila je u dječaka, bujna, vatrena mašta: 

on je znao koješta, on je izmišljao svašta. 

On je prstima znao hvatati rakove crne, 
zviždukom on je čudnim iz gaja mamio srne. 
Košare prave pleo, pravio kavez od žice, 
kotlove krpio stare, na lijepak lovio ptice. 
Vrčeve on je znao iz crvene peći gline, 
lokomotive gradit, i druge dječje mašine. 

I tako, jednog dana, na prvoj proljetnoj travi 
osvanu sa dječakom od drva bicikl pravi. 
Drven mu bio volan, drveni mali pedali, 

i kotači od drva, — tek gumen obruč im fali. 
Od crkve prema školi, sa osmijehom na licu, 
na tom biciklu krenu mališan niz nizbrdicu. 
Al* jao, kuku, uprav kraj Vatrogasnog doma 
odjednom prah se dignu i dođe do pravog loma. ; 
Nov se bicikl rasu u stotinu komada, š 
a nasred puta dječak, nepomičan kao klada. 

Iz Vinice su odmah zvali doktora znana, 

jer je dječak u padu mnogo zadobio rana. 

I na glavi mu jadnoj buknu čvoruga mnoga, 

čak je i prelom kosti desna pretrpjela noga... 

Dugo je jadni dječak imao drvenu štaku, 

al' kapu dolje pred njim! | neka je čast junaku! 

U Maruševcu selu, tamo kraj Varaždina, 

naš je učitelj imo smjelog, darovitog sina. 

Njegovoj sjeni vazda misao leti mi prva, 

kada graditi počnem svoj bicikl od — drva. 


ČETVORO GRENADIRA 


U spomen Viktora, Huga i Hermine Majder 


U vremena već daleka 

tamo pokraj Varaždina 

brata dva i njina seka 

— Viktor, Hugo i Hermina — 
igrahu se s mnogo žara 

sa mnom »tata i žandara«. 


Maruševac, selo malo, 
kakvom nigdje nema ravna, 
po imenu sve nas znalo 

U vremena ona davna, 

nas, četvoro grenadira 

s kalpacima od papira. 


Oružjem smo bili ljutim 
snabdjeveni sve do zuba: 
stare metle drškom krutim, 
drven-mačem, mnoštvom truba. 
Orili se redom klanci: 

»Hura! Naprijed, Indijanci !« 


Zajedno smo tako rasli 
$red zagorske male župe, 
zajedno smo guske pasli 

i derali iste klupe, 

dok jeseni jedne rane 

ne odosmo na sve strane. 

Letjele su noći, dani... 
po stoljeća otad minu, 

al* još danas, nalik rani, 
peče spomen na Herminu. 
Prolili smo gorke suze 
kad si sama život uze. 


Viktor? Hugo? Dva se brata 
— »ratnici« iz davnih dana — 
vratiše iz Prvog rata 

bez povreda i bez rana, 

al' davno su oba mrtva — 
koljačkih su zvijeri žrtva. 


Maruševac, selo malo, 
kakvom nigdje nema ravna, 
mnogo si nam sreće dalo 

U vremena ona davna, 

al u srcu mome sada 

ljuti bol i čemer vlada. 


Gdje je Viktor? Hugo, gdje je? 
Gdje Hermina Majder? Svi su 
davno mrtvi. Prošlo sve je. 
Sretni dani nestali su. 

Ali život, ko i svuda, 

dalje teče — prepun čuda. 

Miji AE po VE: 


SPOMEN NA ZAVIČAJ 


O Cerje, o Brezje, o Ladanje donje, 
Čalinec, Greda... U vremena ona 
često sam s djecom paso vaše konje 
od jutra rana do večernjih zvona. 


Bartolac Stanka, učiteljka moja, 
Ladika Ferdo, naš učitelj slavni, 
teta Hedwiga... Ne znam više broja 
likova dragih iz vremena davnih. 


Ali u srcu neprestano plamte 
spomeni žarki, priče iz davnina 
i doživljaji prvi, što se pamte 
ko prva krv i prva mjesečina. 


Mogo bih poput bake kraj kamina 
pričat u beskraj, bez repa i glave, 
o jednom selu pokraj Varaždina, 
sve dok se prvi pijetlovi ne jave. 


O vještici na metli i žandaru, 

O vatrogascu, popu i panduru 

sa krivom sabljom i o djedu staru, 

što ima zlatnu — s dva poklopca — uru. 


O vašaru i manifestu carskom, 

o pčelinjaku, podrumu i štali, 

o školskoj klupi, srcu licitarskom, 

o svem i svačem — kad smo bili mali. 


Al vrijeme juri kao vranac ludi. 

Gasi se svijeća. Dosta bješe priče. 

U novi dan se Maruševac budi. 

— Čuj, već na plotu kokot kukuriče! 

Predgovor 

Gustav Krklec: DRVENI BICIKL — ilustrirao Vilko Gliha Selan — Izašlo u sudjelovanju nakladnika: 

Naša djeca, Zagreb; Kočo Racin, Skopje; Mladinska knjiga, Ljubljana; Savremena škola, 

Beograd — Uređuje urednički odbor: Kristina Brenkova, Uglješa Krstić, Anđelka Martić — Tehnički 

Urednik: Vlasta Zagorski — Za Našu djecu Petar Anušić — Štampano u ZGP Mladinska knjiga — 
Ljubljana 1964. 

